દિવાળી-૨૦૧૩ આવી સાથે અનેરો ઉમંગ લાવી. પ્રકાશનું આ પર્વ દર વર્ષે કંઈક સંદેશ લઈને આવે છે અને અનાદીકાળથી આ પરંપરા ચાલી આવે છે. આપણે સૌ આ પરંપરાને અનુસરીયે પણ છીએ પરંતુ તહેવાર પાછળના મુખ્ય ઉદ્દેશને અનુસરવાનું ભુલતા ચાલ્યા છીએ. આપણે સૌ જાણીએ છીએ તેમ દિવાળી આપણા જીવનમાં વ્યાપેલા અંધકારને દૂર કરી આપણા જીવનમાં માનવતાનો પ્રકાશ ફેલાવવાનો સંદેશ લઈને આવે છે. માટીના કોડિયામાં શુધ્ધ ઘી થી થતા દિવા ની સાથે અંતરમાં પણ દિવા થતા એ સમય હતો, આજે મીણબત્તી અને કુત્રિમ લાઈટોથી ઝગમગાટ તો થાય છે પણ દિલના દિવાની જ્યોત ધીમે ધીમે બુઝાતી જતી હોય તેવો માહોલ બનતો જાય છે. દિવાળી કાર્ડ લખવા પાછળની જે ભાવના હતી, જે મઝા હતી તે ઈ-મેલ માં ક્યાં છે.?